প্রয়াত তৃণমূল বিধায়ক নাসিরুদ্দিন আহমেদ, শোকের ছায়া কালীগঞ্জে

ওয়েব ডেস্ক: নদিয়ার (Nadia) কালীগঞ্জের (Kaligaunj) তৃণমূল বিধায়ক নাসিরুদ্দিন আহমেদ (Nasiruddin Ahmed) আর নেই। শনিবার রাতে হঠাৎ অসুস্থ হয়ে পড়ায় তাঁকে পলাশি হাসপাতালে (Palashi Hospital) নিয়ে যাওয়া হয়, সেখানেই শেষ নিঃশ্বাস ত্যাগ করেন তিনি। মৃত্যুকালে তাঁর বয়স হয়েছিল ৭০ বছর। তাঁর এই আকস্মিক প্রয়াণে রাজনৈতিক মহলে নেমে এসেছে শোকের ছায়া।

নাসিরুদ্দিন আহমেদ ওরফে ‘লাল’ দীর্ঘদিন ধরেই রাজনীতির সঙ্গে যুক্ত ছিলেন। পেশায় আইনজীবী হলেও সমাজসেবা এবং জনসংযোগের কারণে তিনি এলাকাবাসীর কাছে অত্যন্ত জনপ্রিয় ছিলেন। ২০১১ সালে তৃণমূল কংগ্রেসের প্রার্থী হিসেবে প্রথমবার কালীগঞ্জ থেকে বিধায়ক (MLA) নির্বাচিত হন তিনি। তবে ২০১৬ সালের নির্বাচনে কংগ্রেস-সিপিএম জোটের প্রার্থী শেখ হাসানুজ্জামানের কাছে পরাজিত হন। পরবর্তী সময়ে শেখ হাসানুজ্জামান তৃণমূলে যোগ দিলে দলের অভ্যন্তরীণ সমীকরণে পরিবর্তন আসে। ২০২১ সালের বিধানসভা নির্বাচনে নাসিরুদ্দিন আহমেদ আবারও তৃণমূলের টিকিট পান এবং জয়ী হয়ে বিধায়ক হন।

আরও পড়ুন: এআইয়ের সরস্বতী প্রতিমা কী পুজো হবে এবার? বইয়ের বদলে ট্যাব, ল্যাপটপ বাগদেবীর চরণে?

শনিবার সন্ধ্যায়ও তিনি শারীরিকভাবে সুস্থ ছিলেন বলে জানা গিয়েছে। নাসিরুদ্দিন আহমেদের মৃত্যুতে কালীগঞ্জের রাজনৈতিক পরিসরে গভীর শূন্যতা সৃষ্টি হয়েছে। তাঁর পরিবারে রয়েছেন এক পুত্র ও দুই কন্যা। দলের তরফে জানানো হয়েছে, প্রয়াত বিধায়কের প্রতি শ্রদ্ধা জানাতে শোকসভার আয়োজন করা হবে। এলাকার বাসিন্দারা জানাচ্ছেন, নাসিরুদ্দিন আহমেদ শুধু রাজনৈতিক নেতা ছিলেন না, তিনি ছিলেন এক জনদরদী মানুষ। তাই তাঁর মৃত্যুতে এলাকাবাসীর মনেও নেমে এসেছে শোকের ছায়া।